คืบหน้าโครงการลดราคาปุ๋ยเคมีให้แก่สถาบันเกษตรกร ช่วยลดต้นทุนการเพาะปลูก
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยภายหลังประชุมติดตามการดําเนินโครงการลดราคาปุ๋ยเคมีให้แก่สถาบันเกษตรกร ณ สหกรณ์การเกษตรไทรน้อย อำเภอไทรน้อย จังหวัดนนทบุรี ผ่านระบบ Zoom conference ร่วมกับผู้ว่าราชการจังหวัด รองผู้ว่าราชการจังหวัด พาณิชย์จังหวัด เกษตรจังหวัดและสหกรณ์จังหวัดทั่วประเทศ โดยระบุว่า กระทรวงพาณิชย์ ได้ร่วมกับกระทรวงเกษตรฯ และภาคเอกชนจัดเตรียมปุ๋ยราคาพิเศษ 4,500,000 กระสอบจำนวน 84 สูตร เพื่อจำหน่ายให้กับกลุ่มเกษตรกร กลุ่มสหกรณ์  วิสาหกิจชุมชนการเกษตร หรือการรวมกลุ่มเฉพาะกิจในราคาพิเศษ ซึ่งได้ดำเนินการตั้งแต่เดือนกรกฎาคม-สิงหาคม 2564 หรือจนกว่าสินค้าจะหมด ทั้งนี้ มีเกษตรกรสั่งซื้อมาแล้วประมาณ  1,000,000 กระสอบ โดยได้ทยอยส่งมอบแล้วขณะนี้เหลือประมาณ 3,500,000 กระสอบ ซึ่งจะมอบหมายให้เกษตรจังหวัด สหกรณ์จังหวัด ผู้ว่าราชการจังหวัดทุกจังหวัดดำเนินการต่อไป นายจุรินทร์ กล่าวด้วยว่า ปัจจุบันราคาปุ๋ยสูงขึ้นมาก เพราะแม่ปุ๋ยทั้งหมดเกือบ 100% ไทยต้องนำเข้าจากต่างประเทศ เมื่อค่าดำเนินการต่างๆ ทำให้ราคาที่นำเข้ามาจำหน่าย ในไทยเพิ่มขึ้นอีกร้อยละ 60 สูงขึ้นตามราคาน้ำมันดิบในตลาดโลก ค่าขนส่ง ค่าระวางเรือที่สูงขึ้นมากถึงร้อยละ  30  สำหรับปุ๋ยที่จำหน่ายในโครงการครั้งนี้ อาทิปุ๋ยยูเรียราคาถูกกว่าปกติเฉลี่ยตันละ 1,000 บาท  นอกจากนี้ได้ตรึงราคาปุ๋ยยูเรียหน้าโรงงานไว้ที่ 650 บาทต่อกระสอบซึ่งได้จำหน้ายหมดแล้ว และหลังจากนี้จะนำเข้ามาอีก 2 ลอตรวม 16,800 ตัน หรือ 336,000 กระสอบ โดยจะจำหน่าย 775 บาทต่อกระสอบ ถูกกว่าราคาตลาดที่ปัจจุบันราคาอยู่ที่ 825 บาทต่อกระสอบด้านนายทวีสุข เมฆธวัชชัยกุล ผู้ช่วยกรรมการผู้จัดการ บริษัทเจียไต๋ จำกัด กล่าวว่า ราคาปุ๋ยในปัจจุบันปรับขึ้นตามสถานการณ์ ตามต้นทุนที่เปลี่ยนไป แต่คาดการณ์ว่าไตรมาสที่ 4 นี้ราคาปุ๋ยยูเรียจะมีแนวโน้มลดต่ำลง เนื่องจากหมดฤดูกาลเพาะปลูก